**Hajdúszoboszló Város Önkormányzata Képviselő-testületének**

**3/2020. (I. 23.) önkormányzati rendelete**

**a fizető parkolási rendszerről szóló 5/2012. (III.22.) önkormányzati rendelet módosításáról**

Hajdúszoboszló Város Önkormányzatának Képviselő-testülete a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, Magyarország Alaptörvénye 32. cikk (1) bekezdésében, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, az önkormányzat szervezeti és működési szabályáról szóló 18/2019. (XI. 07.) önkormányzati rendelet 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottsága véleményének kikérésével, a következőket rendeli el:

**1. §**

A rendelet 1. § (1) bekezdése helyébe az alábbi rendelkezés lép:

(1) A rendelet hatálya a város közigazgatási területén belül az önkormányzati tulajdonú közutakon, továbbá közterületeken, illetve közhasználatra átadott területeken parkolóként vagy fizető parkolóként kijelölt várakozóhelyekre és területekre, valamint az 1. § (6) bekezdésében leírtakra terjed ki.

**2. §**

A rendelet 1. § (6) és a 6. § (1) bekezdésében a Városfejlesztési, Mezőgazdasági Bizottság elnevezés helyébe a Városfejlesztési és Műszaki Bizottság elnevezés kerül, a 6. § (1) bekezdésben a Pénzügyi, Gazdasági Bizottság elnevezés helyébe a Pénzügyi és Gazdasági Bizottság elnevezés kerül.

**3. §**

A rendelet 4. § (1) bekezdése helyébe az alábbi (1) bekezdés lép hatályba és kiegészül az alábbi (1.a) bekezdéssel:

1. Jelen rendelet hatálya alá tartozó parkolóhelyeken - mentességet nem élvező gépjárművel - a KRESZ és jelen rendelet szabályai megtartásával, díjfizetés ellenében szabad várakozni az 1. sz. mellékletben felsorolt parkolókban.

(1.a) A rendelet 1.sz. és 3. sz. melléklete hatálya alá nem tartozó parkolóhelyek díjmentesen vehetők igénybe.

**4. §**

A rendelet 6. § címsora az alábbira változik:

Kizárólagos, egyes létesítményekhez szükséges, vagy nem rendeltetésszerű használat

**5. §**

A rendelet 6. §-a új (7) bekezdéssel egészül ki:

(7) Egyes létesítmények működéséhez szükséges gépjármű várakozóhely használata üzemeltetővel kötött szerződéses jogviszony keretében lehetséges, mely alapján igénybe vevő a rendelet 3. sz. melléklete szerinti díjfizetésre köteles.

**6. §**

A rendelet 9. §-a új (5) bekezdéssel egészül ki:

(5) Az egyes létesítmények működéséhez szükséges gépjármű várakozóhely igénybevétele esetén a díjat az igénybevétel megkezdése előtt, adott év vonatkozásában egyösszegben kell megfizetni üzemeltető részére.

**7. §**

A rendelet 12. §-a az alábbi új (2) bekezdéssel egészül ki:

(2) Díjmentes a várakozóhelyek biztosítása:

a) önkormányzati tulajdonú cégek, intézmények létesítménye működéséhez szükséges gépjármű várakozóhely igénybevétele esetén.

**8. §**

A rendelet kiegészül a jelen rendelet 1. sz. mellékletével, mely az alaprendelet 3. sz. melléklete.

**Záró rendelkezések**

**9. §**

Jelen rendelet kihirdetése napján lép életbe.

***Czeglédi Gyula Dr. Korpos Szabolcs***

***polgármester jegyző***

1. **sz. melléklet**

**Egyes létesítmények működéséhez szükséges gépjármű várakozóhelyek díjtételei**

1. A rendelet 1.sz. mellékletében felsorolt fizető gépjármű várakozóhelyek esetén a díj mértéke a rendelet 2.sz. mellékletének a) pontja alapján meghatározott díjtétel 10 %-a, azaz 160,-Ft/nap.

1. A rendelet 1.sz. mellékletében nem szereplő gépjármű várakozóhelyek esetén a díj mértéke 29.200,-Ft/db/év